Man verpand glo hospitaal se dialisemasjienDie masjien is in die middernagtelike ure uit die hospitaal gesteel. (Argieffoto: pixabay) ŉ Verdagte is aangekeer net minder as ŉ maand nadat hy glo in die middernagtelike ure ŉ dialisemasjien uit ŉ hospitaal in die Chatsworth-omgewing gesteel het. Die oudwerker van die hospitaal het op 24 Augustus glo die hospitaal binnegegaan en die “masjien sonder toestemming verwyder”, sê kapt. Nqobile Gwala, polisiewoordvoerder in KwaZulu-Natal. “Hy het daarna die masjien verkwansel. “Nadat hy sowat ŉ maand lank voortvlugtend was, het die polisie die verdagte in die Shallcross-gebied in Chatsworth aangekeer.” Verdere ondersoek het die polisie na ŉ eiendom in die Umhlatuzana-township gelei waar die masjien, wat sowat R250 000 werd is, gevind is. Dialisemasjiene word gebruik om die bloed te filtreer en te suiwer wanneer die niere nie meer werk nie. Volgens Gwala sal die masjien mettertyd aan die hospitaal terugbesorg word. Die 27-jarige verdagte sal na verwagting Woensdag op ŉ aanklag van diefstal in die Chatsworth-landdroshof verskyn.